
Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


De Mins (Homo sapiens ) is 'nen hiel hoeg oontwikkelden primaot oet de femilie Minsape, met gans 
rechopstoonde gaank, weineg hoedsbehaoring en hendeg groete herses. Met dees leste eigensjap heet heer 
ziech 'n civilisatie um ziech heer kinne bouwe, en heet heer 'n aontal unieke kwaliteite die haom in eder 
geval vaan de meiste bieste oondersjeie: 't vermoge tot taolvorming, 't gebruuk vaan werktuige en de idee 
vaan de ziel. Recent oonderzeuk heet evels aongetuind tot sommege aander hoegoontwikkelde bieste ouch 
aon al of e paar vaan dees kinmerke voldoen, wie de chimpansee, d'n toemeleer en't verke. 't Versjel is dus 
neet wezelek, meh wel evident, umtot't nivo wat de mins in zien besjaoving haolt vaol hoeger ligk. De 
wetensjap die de mins bestudeert is de antropologie. 

Evolutie 


Zuug ouch: Evolutie vaan de mins 

Sinds de opstelling vaan de evolutietheorie is de evolutie vaan de mins oetgebreid oonderzoch. Umtot me in 
de negentienden iew nog 'n ermeuj aon fossiele had, beholp me ziech toen veural met levende bieste. De 
ings aon de mins verwante biestesoort is de chimpansee (toen nog es ein, neet twie soorte gezeen); daorum 
meinde me soms tot de mins vaan de chimpansee aofstamde. De Neanderthalmins, oontdek in 1856, 
liekende daobij 'ne plausibele tossestap. Zoe oontwikkelde me in dezen tied de idee vaan d'n "oermins". 


De mins in verhajding tot aander ape 

Veural in d'n twintegsten iew zien vaol mie fossiel minse- en minsapesoorte oontdek en heet me ziech e 
completer beeld kinne vorme vaan de minseleke evolutie. Zoe woort al vrij snel dudelek tot de mins neet 
vaan noe levende ape aofstamp, meh wel 'ne gemeinsjappeleke veurvajer met ze heet. 

Versjellende soorte minsape stoon ummer ei stepke wijer vaan de mins eweg: mins, chimpansees, gorilla's, 
orang-oetan en gibbons vorme same de superfamilie Hominoidea (startloes ape); mins, chimpansees, 
gorilla's en orang-oetan vorme same de familie Hominidae (eigeleke minsape); mins, chimpansees en 

gorilla's vorme same de subfamilie Homininae (Afrikaanse 
minsape); mins en chimpansees vorme same d'n tribus Hominini 
(klein, intelligente minsape); de moderne mins en "aapminse" veur 
haom vorme same de subtribus Hominina; de moderne mins en al 
zien veurgengers en ing verwante (allemaol met wiedgoonde teikene 
vaan intelligentie) vorme't geslach Homo (mins). 


De aofsplitsing vaan de ape 


Es ierste mins zouw me die soort mote, of kinne, neume die wel 'ne 
veurawwer vaan de mins is meh neet vaan aander bestaonde ape. De 
leste gemeinsjappeleke veurawwer vaan mins en chimpansees waor 
mesjiens Sahelanthropus tchadensis ("Tsjaadse Sahelmins"), dee 
zeve mieljoen jaor geleie in midde-Afrika leefde. Neet allein vertuint 
zien gereemsel trekke vaan zoewel chimpansees es lui, ouch de 
DNA-analyse vaan chimpansees en lui wijs drop tot de splitsing 
tosse de twie oongeveer vief miljoen jaor geleie gebaorde; tot in d'n 
tied wie S. tchadensis leefde de soorte nog neet oetereingegange 
waore. Oongeveer vief mieljoen jaor aajd is't geslach Ardipithecus; 
dit kinne de ierste minse zien, al vinde sommege gelierde de fossiele nog te aap-echteg. Oonumstreje zien de 
versjellende lede vaan Australopithecus, die tosse veerenhaaf en twieenhaaf mieljoen jaor geleie roondlepe. 
De lede vaan dit geslach lepe oongeveer rechop meh hadde nog relatief klein herses en koste nog gein 
werktuige. Oet de Australopitheci kaome twie nui geslachte veurt: Paranthropus en Homo. 


't Geslach Homo 

't Ierste geslach bleef oongeveer e mieljoen jaor bestoon. 't Twiede geslach bleef langer, en evolueerde 
wezelek wijer door. D'n ierste, of in eder geval aajds bekinde, vertegewoordeger vaan dees "echte minse" 
hetde Homo habilis, wat "hendege mins" beteikent. Me meint tot heer al't vuur beheersde en primitief 
werktuige maakde. Ein vaan zien opvolgers - dao zien mie fossiel minsesoorte gevoonde meh die weure, 
umtot ze minder belaankriek zien, boete besjouwing gelaote - waor Homo ergaster, wat zoevaol beteikent 
wie "werkmins" en dus oongeveer op 'tzelfde neerkump wie H. habilis. Heer had nog groeter herses en heer 
weurt oonder mie geach de veurluiper vaan de minseleke taol ("Hmmmmm" - holistische, manipulatief, 
multi-modaal, muzikaal en mimetische communicatie) es ierste te hobbe beheers. 

De naokoumelinge vaan H. ergaster splitsde ziech in Homo erectus en Homo antecessor, met de Mins vaan 
Denisova es meugeleke derde tak (Krause e.a. 2010). H. erectus (Dubois, 1892) beteikent "rechoploupende 
mins" ('n verawwerde benaoming, umtot heer, nao me noe wet, lang neet d'n ierste minsechtege waor dee 
rechop leep). Heer versjelde neet vaol vaan d'n ergaster meh waor hiel succesvol: heer verspreide ziech 
euver e groet deil vaan de wereld en bleef tot zier recent bestoon. D'n in 2004 ge'identificeerden Homo 
floresiensis (Floresmins), pas hoegoet e paar doezend jaor oetgestorve, weurt geach vaan H. erectus aof te 
stamme. H. antecessor intosse had alweer vaol groeter herses. Ziene naom, "veurvajermins", daank heer 
draon tot 'r es de leste gemeinsjappeleke veurawwer gezeen weurt vaan de twie hoegs oontwikkelde 
minsesoorte: Homo neanderthalensis en Homo sapiens. D'n ierste stamde aof vaan 'n populatie antecessores 
die ziech in Europa en Wes-Azie vestegde. Heer waor good aongepas aon de kaw vaan de iestije en moot in 
intelligentie amper veur de moderne mins hobbe oondergedoon. Bij de antecessores die in Afrika bleve 
oontwikkelde ziech oetindelek d'n Homo sapiens, dee ziech euver de ganse wereld zouw verspreie. De 
oondersoort dee veer kinne weurt aongeduid es Cro-Magnonmins. 




















De hei besjreve evolutie is die wat euvereinkump met 't pleetsje heineve. Sommege zien in de Cro- 
Magnonmins en de Neanderthaler gein twie apaarte soorte meh meine tot ze vaol korter bijein stoonte. 
Aonhengers vaan die theorie spreke vaan H. sapiens neanderthalensis en H. s. sapiens. In dat leste geval is't 
ouch nog meugelek tot de blaanke en Aziatische lui veur e deil vaan de Neanderthalers aofstamme, umtot de 
Cro-Magnonmins ziech bij zien expansie met de Neanderthalers vermingk kin hobbe. 

Fysieke kinmerke 


De mins weurt vaanaajds tosse 160 en 170 cm laank; in modern tije is dat mie gewore door euvervleujeg ete 
en minder krenkde. Zie gewiech ligk tosse 60 en 80 kg; mennekes zien gemeinelek belaankriek zwoerder. 
D'n draagtied bedreug nege maond; de jaog vaan e minsekind doort zeker 16 jaor. De levesverwachting is de 
leste iewe touwgenome vaan zesteg (veur gezon lui) nao tosse zeventeg en tachteg; oetsjeters behole al mie 
es 110. De mins heet zien liechaamsbehaoring zoe good wie verlore en dreug gemeinlek kleiaasj veur ziech 
tege de kaw de besjerme. 

Sociaal leve 


De mins is gemeinsjappelek georganiseerd en woent in groeter of kleiner gemeinsjappe van zelf gebouwde 
oonderkoumes (stei en dor pe). De take die de gemeinsjap nudeg heet weure door de gemeinsjap zelf 
verdeild oonder haor lede. De stei en dorpe vorme ziech gewoenelek tot volke. Konflikte tosse 
gemeinsjappe en volke zien tamelek frequent, me sprek daan vaan oorlog. 

't Intellek vaan de mins uut ziech in taol, wetensjap, religie en kuns. De soort is sterk op vermaak geriech, 
wat haom de bijnaom Homo ludens oplieverde. 

't Seksueel leve vaan de mins is oetgebreid, umtot de mins't gaans jaor op seksualiteit is ingesteld. Aanders 
es zienen inge verwant de bonobo is de mins in princiep monogaam; dees eigensjap steit garant veur de 
creatie vaan femilies, in de minseleke maotsjappij veurnaom es kleinste sociaal einheid. 


Aafkomstig van Wikipedia, de Vriej Encyclopedie. "https://li.wikipedia.Org/w/index.php?title=Mins&oldid=410962" 

